Teoreetiline osa **Tiibeti meditsiinis** toetub hinduistlikule ajurvedale, mis on üks vanemaid meditsiinilisi allikaid maailma kirjavaras. Kuid Tiibeti meditsiinis on ka palju iseloomulikku, mida teistel traditsioonidel ei ole. Teine suur mõjutaja on tiibetlaste jaoks olnud Hiina. Erinevad on retseptid selles osas, milline taimestik ja loomad, linnud ning muu tooraine on vajalikud rohtude valmistamiseks.

Suur osatähtsus on ravi psühholoogilisel koordineerimisel, mille tõttu püüti vanasti ravitsejateks valida sobivaid kandidaate, kes oleksid patsientide ravis mobiilse mõtlemisega ja sugestiivsed.

Ülitähtis on diagnostika, mis hea tohter-laama teadmiste pagasist võtab enda alla 2/3.

Tänapäeval on läänes ilmunud suur hulk Tiibeti meditsiiniga tegelejaid, nii et Tiibeti ravimiskunst on muutunud meile koduseks.

Tiibeti budism
--------------

Tiibeti budismis on viis erinevat teadusharu – neist ühte kutsutakse ravimise kunstiks. Seepärast õpivad paljud buda õpetlased, mungad ja joogid meditsiini, et püsida ise hea tervise juures ja olla võimelised ravimise kunsti abil aitama ka teisi. 

Enne budistliku meditsiini Tiibetisse jõudmist olid tiibeti rahval omad ravimeetodid, mis pärinesid šamanistlikust böni usust ja loodusvaatlustest. Näiteks haava peale pandi odraõlut, vahel kasutati õlisid, vahel soovitati juua keedetud vett jne. Kuni 8. sajandini arenes Tiibeti meditsiin böni kultuuris. Indias arenes samal ajal oma meditsiin ja paljud India kuulsad pühakud, õpetlased ja joogid, nagu näiteks Nagarjuna, Asvagosha, Chandrabinanda õppisid meditsiini ja saavutasid oma teadmistes kõrge taseme. Umbes 8. sajandil jõudis budism ja ühes sellega ka meditsiin Indiast Tiibetisse. Kuulus tõlk Vairocana tõlkis meditsiinialased tekstid sanskriti keelest tiibeti keelde. Tiibeti meditsiini teoreetiline pool pärineb puhtal kujul budismist, ent praktiline külg on saanud mõjutusi erinevate meditsiinisüsteemide poolt, nagu bön, India ajurveda, Hiina meditsiin, Pärsia meditsiin jt.

Tiibeti meditsiin omab tänapäeval Himaalaja rahvaste seas väga olulist kohta. Seda praktiseeritakse nii Tiibetis, Sikkimis, Bhutanis, Ladakhis kui mujalgi.

Vastavalt Tiibeti meditsiinile on kannatustel ja haigustel oma kindlad põhjused.

Kolm meelemürki on meie keha kolme energiasüsteemi aluseks. Tiibeti meditsiinis kutsutakse neid tuul (rLung) – ihad, sapp (mKhris-pa) – viha ja lima (Bad-kan) – rumalus. Need kolm energiat on otseselt seotud viie elemendiga – ruum, õhk, tuli, vesi, maa. Kui mingil põhjusel meie keha energiakanal blokeerub, siis me haigestume.

Need kolm energiat jagunevad omakorda: 5 tuule energiat, 5 sapi energiat ja 5 lima energiat; nad asuvad ja toimivad meie keha eri piirkondades ja elundites. Näiteks on tuule energia seotud õhu elemendiga, sapi energia on seotud tule elemendiga ja lima on seotud vee ja maa elemendiga. Samuti jagame me need energiad kuumaks ja külmaks sarnaselt Hiina meditsiini yini ja yangi süsteemiga. Sapp on kuum energia, lima on külm energia ja tuul on liikumine, neutraalne – ta liigub nii kuuma kui külma suunas. Need 15 energiat on väga olulised.

Samuti on meil nn 7 keha koostisosa – meie keha väga tähtsad energiad, mis luuakse seedesüsteemist. Toidu söömine on esimeseks astmeks keha moodustumisel – toitainete essents (puhas ja ebapuhas). Järgmise astmena tulevad veri, pehmed koed/lihased, rasv, luud, luuüdi ja reproduktiivsed vedelikud (sperma, munarakud). Need kokku moodustavadki keha 7 koostisosa.

Seetõttu peetakse Tiibeti meditsiinis seedimisega seotud energiat väga tähtsaks. Nagu räägib meditsiiniline tekst, oli esimene haigus maailmas seedehäire ja kui inimene kannatab seedehäirete käes, peab ta jooma keedetud vett. 

Seedimise energia on tervise ja haiguse seisukohast väga oluline. Inimene, kel on väga hea ja tugev seedimine, võib süüa kõike ja ta saab toidust energiat. Ent kui seedimine on korrast ära, siis mistahes head ja toitvat toitu inimene ka ei sööks, ta ei saa sealt energiat. Seepärast peab Tiibeti meditsiin seedesüsteemi tervise üheks olulisemaks komponendiks. Ja keedetud vesi on Tiibeti meditsiinis samuti üheks väga oluliseks ravimiks. Näiteks nii Tiibetis kui Ladakhis on kombeks, et see, kes hommikul peres esimesena ärkab, keedab kogu perele joomiseks vett. See on umbes samasugune rituaal nagu Läänes hommikune kohvikeetmine. Igapäevane keedetud vee joomine on väga kasulik seedimisele ja puhastab magu, samuti aitab vältida haigestumist – kui keegi peres on haigestunud külmetushaigusse, aitab keedetud vee joomine teistel pereliikmetel nakatumist vältida. 

Vastavalt Tiibeti meditsiinile on haigustel neli tekkepõhjust: 

* aastaaegade vaheldumine;
* negatiivsed jõud ja deemonid;
* vale toitumine;
* vale eluviis ehk käitumine.

Teatud kindlates piirkondades ja kliimavöötmetes peaksid püsima omad kindlad ilmastikutingimused – külm või soe, vihm või päike või lumi jms. Need loomulikud tingimused ja aastaajad mängivad suurt rolli meie igapäevase tervise tagamisel. Kui kliima miskipärast muutub – ei ole enam piisavalt soe või piisavalt külm – on tagajärjeks inimeste suurem haigestumine.

Teiseks põhjuseks on deemonid – kurjad vaimud ja negatiivsed jõud. Ilmas on väga palju nähtamatuid olendeid. Need nähtamatud olendid, kel on omad maailmad, püsivad ja elavad seal. On aga teatud tüüpi nähtamatuid olendeid, deemoneid, kes rändavad ringi ja kel on teatav vägi inimeste mõjutamiseks. Himaalajas on piirkondi, kus on suuri probleeme nende negatiivsete jõudude ja deemonitega. Nad põhjustavad teatavat tüüpi hädasid ja vaimuhaigusi. Ladakhis näiteks on palju probleeme tekitanud nõidumine. On tüüp naisi, kel on võime oma kadeduse jm negatiivsete emotsioonide läbi teisi naisi mõjustada. Sellisel puhul pole tavapärasest meditsiinist abi. Siis minnakse lahenduse leidmiseks laamade ja kõrgeltarenenud joogide juurde, kes deemonid välja ajavad.

Energiasüsteemi mõjutab väga ka toitumine. Tiibeti meditsiinis jaotatakse kõik söögid ja joogid oma toimelt kuumadeks või külmadeks. Teatavate energia tasakaalutuste korral antakse kindlaid toitumisalaseid soovitusi. Seega mängib toit Tiibeti meditsiinis väga olulist rolli.

Neljas tingimus või haiguse põhjus on eluviis, käitumine. Kui inimese eluviis on väga hea, tal pole ka mingisugust liigse informatsiooni üleküllust või ülemäära mistahes muid mõjutajaid, siis ta on rahulikus, lõõgastunud olekus ja ta tervis reeglina on samuti väga hea.

Need neli tingimust mõjutavad meie keha ja meie energiaid. Vale toitumine, vale käitumine, valed emotsionaalsed meeleseisundid võivad viia teatavate haigusteni. Näiteks kui inimesel on väga tugev emotsionaalne probleem, siis sellega kaasnevad depressioon, vaimne stress ja pinged. See omakorda mõjutab tema energiaid – tuult, sappi ja lima. Sealt edasi mõjutab see keha seitset koostisosa ja lõpptulemusena keha kolme jääkprodukti (uriin, roe, higi). Kui inimesel on suur pinge tööl või kusagil mujal, võib esineda probleeme urineerimisel, kõhukinnisust vms. Tänapäeva Lääne hektilise eluviisi tõttu esineb kõhukinnisust palju.

Ja teistpidi – Läänes on hulk inimesi, kes keha loomulikke protsesse alla suruvad, hoides tagasi urineerimist, väljaheiteid või nn kõhutuuli. Võimalik, et tööd on palju ja pole aega tualetti minna. Seepärast hoiavad nad oma vajadusi tagasi. Või on neil, vastupidi, kõhukinnisus ja nad pressivad iga hinna eest sfinkterile. Need sümptomid, kus esineb kas kõhukinnisus või urineerimisprobleemid, viitavad energia tasakaalutusele. Nii liigne pressimine kui tagasihoidmine mõjutavad meie keha koostisosi ja lõpptulemusena mõjutab see meie meelt.

Vastavalt Tiibeti meditsiinile on olemas 404 tüüpi haigust. 101 on põhjustatud energiate tasakaalutusest vale toitumise ja käitumise tõttu. 101 on kergemad haigused, kus spetsiaalset ravi vaja ei ole. Need paranevad ise. 101 haigust on põhjustatud negatiivsete jõudude ja deemonite poolt. 101 haigust on nö karmilist tüüpi – kui meil on eelnevatest eludest kaasas halba karmat, peame nüüd siin elus kannatama. Neid viimaseid haigusi kutsutakse ravimatuteks haigusteks.

Seega, kui energiad on tasakaalust väljas, siis me haigestume. Kehas avalduvad erinevad sümptomid. Tiibeti meditsiinis ei kasutata energiate kontrollimiseks ühtegi instrumenti. Kasutatakse vaatlust. Visuaalsel läbivaatlusel vaadeldakse keelt ja uriini. Uriini vaatlus on üks olulisemaid Tiibeti diagnostilisi meetodeid. Seejärel vesteldakse patsiendiga ja võetakse anamnees. Samuti katsutakse patsiendi pulssi. Tiibeti meditsiinis on pulsi analüüs samuti väga tähtis diagnostiline meetod. Kuue sõrme alt tajub arst 12 pulssi, kahtteist elundit kehas. Nii ajurvedas kui ka Hiina meditsiinis ja isegi Lääne meditsiinis kasutatakse mitut pulsi lugemise süsteemi, Tiibeti meditsiinis on aga see diagnostiline meetod peenelt välja töötatud ja usaldusväärne.[*viide?*]

Nende meetodite abil diagnoositakse, millised energiad kehas ei talitle korrapäraselt ja millised energiad mõjutavad teatavaid elundeid.

Ravi
----

Tiibeti meditsiinis on neli ravimise viisi: ravimine toitumise korrastamise, ravi eluviisi korrastamise, ravi ravimite ja ravi füüsiliste teraapiate abil. 

Näiteks on toitumise kohapealt, nagu eelpool mainitud, suur tähtsus keedetud vee joomisel. See muudab seedimise kergemaks.

Teiseks on eluviiside muutmine, mis on väga tähtis kogu Läänemaailma jaoks. Läänes on erinevad kultuurid, hektiline eluviis, igasugused probleemid ja liigne organiseeritus. Ka on paljudel inimestel liigsest istuvast eluviisist tingitud terviseprobleeme. Istutakse kontorites tunde ja tunde ühe koha peal. Ümberringi on lisaks palju igasugust elektrilist aparatuuri. Õige eluviis on meie tervise huvides väga oluline. Vahel tuleb inimestele soovitada rohkem liikuda, vahel rohkem puhata, vahel midagi muud selgeks teha.

Kolmas meetod on ravimi andmine. Ravimeid tehakse väga erinevatest ainetest – taimed, ravimtaimed, mineraalid, vääris- ja poolvääriskivid, metallid, pähklid, seemned ja puuviljad ning loomsed komponendid. Neist komponentidest tehakse pulbreid, ümmargusi pille, salve, tinktuure, õlisid, leotisi ja ravivanne.

Ravimit tehes kasutatakse farmakoloogilisi tekste. Tiibeti meditsiinis teeb tihti ravimi arst (amchi) ise. Vahel korjab ta üksi mägedest vajalikud komponendid kokku ja valmistab ravimi, vahel teevad seda mitmed arstid koos. Kui ravim on valmis, sooritatakse spetsiaalsed Ravibuddha rituaalid. Esmalt tehakse Ravibuddha mandala; ümber selle laotatakse kõik ravimtaimed ja ravimid. Seejärel tehakse mitu nädalat järgemööda rituaale, et ravimitele rohkem väge ja toimet sisse anda.

Tiibeti ravimil ongi erinevad toimeaspektid. Esmalt toime, mille annavad ravimi koostisosad sarnaselt lääne taimravimitega. Teiseks mantrate ja meditatsiooni vägi, mis on spetsiifiline just Tiibeti meditsiinile. Seega on Tiibeti meditsiin väga efektiivne teatavate füüsiliste ja vaimuhaiguste ravis.

Ravi käib aste-astmelt. Esmalt antakse soovitusi dieedi osas – teatavaid haigusi saab ravida vaid toitumist tasakaalustades; seejärel, teise astmena, antakse nõu eluviiside korrastamise osas. Kui sellest abi pole, minnakse kolmanda astme – ravimite – juurde. On olemas ka erineva toimega ravimid: esmalt antakse nõrgema mõjuga ravimeid ja kui neist pole abi, antakse tugevamatoimelisi ravimeid.

Kui eelpoolmainitud kolm ravietappi tulemusi pole andnud, minnakse viimase raviviisi juurde, milleks on füüsilised teraapiad. Füüsilisi protseduure on nii leebemaid kui ka karmimaid. Leebetest teraapiatest võiks nimetada: õlimassaaž, looduslikud raviveeallikad ja ravivannid, teatavate ravimtaimede inhalatsioonid jms. Karmimate teraapiate alla lähevad nõelravi, moksha, põletusravi, kupud, aadrilaskmine jms. Mokshaks kasutatakse pujust tehtud nn villa. Sellest villast keeratud junn asetatakse kuumutamiseks teatavatesse keha punktidesse. Seda teraapiat kasutatakse põhiliselt tuule ja lima haiguste korral. Kuuma teraapiaid ei kasutata sapi või kuumade häirete korral. Samu punkte kasutatakse ka põletusravis – põletatakse metallist, vahel ka kullast ja hõbedast tehtud instrumendiga, mida kuumutatakse tules ja millega nahapinda teatavates punktides põletatakse.

Üks väga oluline teraapia on ka kuppude panek. Kasutatakse kahte tüüpi kuppe – nn kuivad kupud, mis asetatakse enamasti ülakehale vereprobleemide ja kõrge vererõhu korral. Vahel aga tehakse naha sisse eelnevalt sisselõige, millele seejärel asetatakse kupp – need on nn verekupud.

Üks Tiibeti meditsiini unikaalne võte on Kuldse Nõela teraapia. Hiina meditsiinis kasutatakse samuti nõelravi, ent Tiibetis on populaarne panna nõel just kroon-chakra punkti. Nõela tippu keeratakse junn moksha-villast. Edasi süüdatakse moksha ja see kuumutab nõela. See teraapia on hea iseäranis teatavat tüüpi migreenihoogude ja epileptiliste atakkide, samuti krooniliste peavalude korral.

Väga laialdaselt kasutatav võte Tiibeti meditsiinis on aadrilaskmine. Seda praktiseeritakse põhiliselt kuumade haiguste korral, mitte kunagi aga külmade haiguste puhul.

Teatavad haigused on põhjustatud negatiivsete jõudude ja deemonite poolt. Sellistel puhkudel ei ole abi tavalisest amchi-arstist. Siis tuleb pöörduda kõrgete laamade poole.

Lisaks amchidele on Tiibetis veel palju teisi erinevaid ravitsejaid. Ka astroloogid tegelevad mingis osas raviga, laamad ja mungad kasutavad samuti teatavaid ravivõtteid; peale selle on veel oraaklid. Oraaklid mängivad Himaalajas ravitsemise alal samuti tähtsat rolli. Nad võivad olla kas mehed või naised, enamasti on naised. Paljud inimesed käivad nende juures abi saamas. Mõned neist imevad kehast kas oma suu või mõne torukese abil haiguse välja, eritades taldrikule seejärel mingit musta ollust.

Tiibeti meditsiinis on tähtsal kohal ka astroloogia ja astronoomia. Näiteks teatava ravi või teraapiate korral kasutatakse astroloogilisi tankasid ja tekste protseduuriks sobiva aja määramiseks. Valel ajal tehtud põletus või aadrilaskmine võib haige seisundit ohtlikult halvendada. Või kui keegi sünnib perekonda või keegi abiellub või keegi haigestub või sureb, siis minnakse abi saamiseks samuti astroloogi juurde. Seega on astroloogil väga tähtis roll tiibeti kultuuris ja ühiskonnas.

Vaata ka
--------

* Hiina meditsiin

Välislingid
-----------

* Tiibeti Meditsiin Eestis
* Anu Rootalu Tiibeti massaaž – ravi kehale ja hingele
* Tiibeti Meditsiini & Astroloogia keskus Gewa (Pärnu)
* Budismi inimesekäsitlus
* Tiibeti Meditsiin
* HUANG DI NEI JING Vanasti elas Kollane Imperaator Huang Di
* Tibetan Medicine
* Атлас тибетской медицины.
* Tiibeti Meditsiini Keskus Men Ling Pärnu